### | | | | --- | --- | | | | | --- | | **Byråd** 24. juni 2020 Sagsnr. 710-2018-47392 Dok.nr. 710-2020-178863 Sagsbehandler DPASGE | | 116.                Afrapportering på analyse- og læringsforløb for børnehandicapområdet - Åbent

###

|  |  |
| --- | --- |
| Tidl. politisk behandling | BY, 25.06.19, pkt. 108 |
| Forventet sagsgang | BS-U, ØK, BY |
| Lovgrundlag | Lov om Social Service, Forvaltningsloven, Lov om retssikkerhed og administration på det sociale område |

###

**SAGENS INDHOLD**

Byrådet skal i denne sag tage stilling til afrapportering
på Ankestyrelsens analyse- og læringsforløb for Børnehandicaprådgivningen i
Børn og Kultur. Sagen er en opfølgning på det analyse- og læringsforløb for
børnehandicapområdet, som Byrådet godkendte 27. februar 2018. Formålet med
forløbet med Ankestyrelsen har været at styrke sagsbehandlingen og øge andelen
af korrekte afgørelser.

I forbindelse med opstarten af forløbet udarbejdede
Ankestyrelsen en analyse af 25 andre sager fra [adresse]. I
analysen beskrev Ankestyrelsen de udfordringer i den juridiske sagsbehandling,
som Ankestyrelsen fandt i disse sager. Analysen blev behandlet af Byrådet 25.
juni 2019. Med udgangspunkt i de udfordringer, som blev identificeret i den
første analyse, har Ankestyrelsen gennemført et lærings- og undervisningsforløb
for Børnehandicaprådgivningen i løbet af 2019 og 2020. Ankestyrelsen har også
udarbejdet en tjekliste til sagsbehandlingen, ligesom de har givet vejledning
til udarbejdelse af skabeloner for afgørelser.

Som afslutning på forløbet har Ankestyrelsen i lighed med
opstarten af forløbet gennemført en analyse af 25 sager i
Børnehandicaprådgivningen. Ankestyrelsen præsenterer i rapporten
hovedkonklusioner i forhold til udviklingen af kvaliteten af den juridiske
sagsbehandling samt anbefalinger til fortsat at styrke kvaliteten af
sagsbehandlingen. Rapporten er vedlagt sagen som bilag.

I rapporten konkluderer Ankestyrelsen, at kvaliteten af
sagsbehandlingen er forbedret på flere punkter. Desuden har Favrskov Kommune i
2019 et større antal stadfæstede sager end landsgennemsnittet, og et lavere
samlet antal hjemviste ankesager end landsgennemsnittet. Det er en forbedring i
forhold til tidligere.

Byrådet har i Budget 2020-23 afsat midler til fortsat
udvikling og kvalitetssikring på børnehandicapområdet i form af øget juridisk
bistand og øget socialfaglig bemanding. Byrådet afsatte også midler til
juridisk kompetenceudvikling fra Ankestyrelsen samt forløb om styrket
borgerkontakt for Børn og Familie.

**VURDERING**

På baggrund af Ankestyrelsens rapport vurderer Børn og
Kultur, at der er sket en positiv udvikling i kvaliteten af den juridiske
sagsbehandling i Børnehandicaprådgivningen. Ankestyrelsens rapport viser
samlet, at Børnehandicaprådgivningen har styrket den juridiske kvalitet i
sagsbehandlingen. Ankestyrelsen finder desuden, at medarbejderne anvender de
tjeklister, som Ankestyrelsen har udarbejdet til afdelingen. I nedenstående
gennemgås kort de konklusioner i analysen, som Ankestyrelsen fremhæver i
forhold til sagsbehandlingen:

Sagsbehandlingsregler

·
Praksis er forbedret i forhold til sagsoplysning, begrundelse,
vejledning og helhedsvurdering og i forhold til fastlæggelse af tidspunkt,
hvorfra ansøger har ret til hjælp.

·
Bedre og mere udførlige journalnotater.

·
Mere strukturerede og tydelige afgørelser samt gode
klagevejledninger.

·
Bedre henvisninger til relevante lovbestemmelser og
principafgørelser.

·
Fortsat god inddragelse og løbende dialog med forældrene samt
hurtig iværksættelse af rådgivnings- og vejledningsforløb.

·
Færre udfordringer med partshøringsreglerne.

·
Der er fortsat udfordringer med at overholde
sagsbehandlingsfristerne. Rådgiverne opfylder dog i højere grad pligten til at
orientere borgeren om manglende overholdelse af sagsbehandlingsfristen.

·
Der er også fortsat udfordringer med at fastlægge
ansøgningstidspunktet.

Målgruppevurdering

·
Bedre målgruppevurderinger, herunder bedre beskrivelser af
funktionsnedsættelsens konsekvens for barnet i hverdagen.

·
Dog er der fortsat udfordringer med at vurdere, om barnets
funktionsnedsættelse skal vurderes med eller uden medicinsk behandling.

Tabt arbejdsfortjeneste

·
Forbedret anvendelse af sektoransvarlighedsprincippet i forhold
til ansøgninger om tabt arbejdsfortjeneste.

·
Bedre begrundelser for udmåling af omfanget af tabt
arbejdsfortjeneste.

Merudgifter

·
Der er fortsat udfordringer med vurdering af, om de ansøgte
udgifter er merudgifter, dvs. om de ansøgte udgifter overstiger de udgifter,
forældre til børn på samme alder normalt har.

·
Der er dog bedre vurderinger af, om de ansøgte udgifter er
nødvendige, og om der kan bevilges hjælp efter anden lovgivning.

I forhold til den fremadrettede indsats i
Børnehandicaprådgivningen vurderer Børn og Kultur, at ovenstående er udtryk
for, at man har styrket både den juridiske og den socialfaglige behandling af
sagerne i [adresse]. Det forventes fremadrettet at bidrage til
at nå målet om flere stadfæstede afgørelser i Ankestyrelsen.

Desuden arbejder Favrskov Kommune med ”Nye veje til
forbedringer”, som er en metode til at styrke kvalitet og effektivitet i kerneopgaven.
Her vil Børnehandicaprådgivningen indgå i et forløb i forhold til, om der er
arbejdsgange, der kan effektiviseres, for i højere grad at kunne overholde den
nuværende politisk fastsatte sagsbehandlingstid på 12 uger, særligt i forhold
til sager om tabt arbejdsfortjeneste.

I forhold til udfordringer med at fastlægge
ansøgningstidspunktet er det indarbejdet i gældende tjekliste for sagsbehandlingen,
at ansøgningstidspunktet skal fremgå tydeligt af sagen.

I de vurderede sager ser Ankestyrelsen også en udfordring
forhold til at vurdere, om barnets funktionsnedsættelse skal vurderes med eller
uden medicinsk behandling, og om udgifter overstiger de udgifter, forældre til
børn på samme alder normalt har. Fremover vil der være øget opmærksomhed på at
beskrive de oplysninger, der er indgår i sagen, og begrunde de vurderinger, der
er foretaget. Dette er ligeledes indarbejdet i tjeklister for sagsbehandlingen,
og vil også indgå som et fortsat opmærksomhedspunkt for juristernes
understøttelse af socialrådgiverne.

**ØKONOMI**

Prisen for analyse- og læringsforløbet ved Ankestyrelsen er
500.000 kr. Hertil kommer udgifter til medarbejderressourcer i forbindelse med
analysen svarende til ca. 280.000 kr. Byrådet afsatte midlerne til forløbet på
møde 25. september 2018.

Der er ingen økonomiske konsekvenser ved godkendelse af
denne sag.

**INDDRAGELSE**

I analyse- og læringsforløbet er afsluttede sager fra [adresse]
blevet inddraget. Det betyder, at undervisning og sparring af medarbejderne har
taget udgangspunkt i de reelle udfordringer og behov, der er i behandlingen af
borgernes sager.

Ankestyrelsens analyse og anbefalinger har været til
administrativ høring i Favrskov Handicapråd. I høringssvaret bifalder
Handicaprådet initiativet til at forbedre kvaliteten i sagsbehandlingen og
tager Ankestyrelsens slutrapport til efterretning. Handicaprådet vurderer, at
effekten af forløbet og nye tiltag først vil kunne aflæses i Ankestyrelsens
statistikker fra andet halvår 2020 og i tiden derefter. Handicaprådet opfordrer
desuden til, at der arbejdes med fastholdelse af medarbejderne i
Børnehandicaprådgivningen for at sikre kvalitet, erfaring og kontinuitet i
sagsbehandlingen. Høringssvaret er vedlagt som bilag.

Fastholdelse af medarbejderne i [adresse]
er et stort opmærksomhedspunkt for ledelsen i Børn og Kultur fx igennem
kompetenceudvikling og sparring, så medarbejderne føler sig kompetente. Der har
været flere medarbejdere på barsel i løbet af det seneste år. Disse
medarbejdere vil også blive introduceret godt til opfølgningen på arbejdet med
de styrker og udfordringer i sagsbehandlingen, som Ankestyrelsen fremhæver.

**INDSTILLING**

Direktøren for Børn og Kultur indstiller til Byrådet:

1.
At afrapporteringen på
Børnehandicaprådgivningens analyse- og læringsforløb med Ankestyrelsen
godkendes.

**BESLUTNING**

***Børne- og Skoleudvalget, 11. juni 2020:***

Fraværende:Ingen

Indstilles godkendt.

Børne- og Skoleudvalget ønsker en status på området i
efteråret 2021.

***Økonomiudvalget, 16. juni 2020:***

Fraværende:Ingen

Indstilles godkendt.

**Bilag**

|  |  |
| --- | --- |
| Analyse- og læringsforløb for Børnehandicaprådgivningen i [adresse]. Slutrapport v. Ankestyrelsen maj 2020 | 710-2020-162889 |
| Handicaprådets høringssvar vedr. analyse- og læringsforløb for børnehandicapormådet - maj 2020 | 710-2020-164017 |